《和散里平章游东安汪伯谅半山亭诗韵》
元代·何景福

丹溪青山冠闽浙，胜游忽聚金台客。朱阑碧槛倚云隈，满地松花踏香雪。

玉京北望苍烟重，山光水色开天容。咳唾随风落珠玉，葡萄酒艳玻瓈钟。

逍遥聊作无事饮，倒著接䍦从酩酊。潮生眼缬春风和，月上松萝酒初醒。

金闺公子玉堂仙，长歌击节音琅然。君不闻香山老子长短三千篇，一金一首鸡林传。

作者简介：元建德淳安人，字介夫，号铁牛子。学博行修。累辟不赴，惟诗酒自娱。有《铁牛翁诗集》。